14 Ke’ng seo se dirago gore ba bangwe ba bahlanka ba Jehofa ba mafolofolo, ba bjalo ka Deborah, ba nolege moko? Go ka ba go na le mabaka a mmalwa. Ba bangwe ba ka fo ba ba na le mokgwa wa go nagana gampe ka bona ka noši le ka maemo a bona bophelong. (Die. 15:15) Go ba bangwe, maikwelo a fošagetšego a ka ba a bakwa ke bolwetši bjo itšego. Go sa šetšwe gore sebaki sa maikwelo ao ke sefe, re swanetše go gopola gore ke mang yo a nyakago go a diriša gampe. Ge e le gabotse, ke mang yo a nyakago go re nola moko gore re feleletše re se sa hlankela Modimo? Ke mang yo a nyakago gore o tle o hwetše kotlo e boima e swanago le yeo e mo letetšego? (Kut. 20:10) Ke Sathane. Therešo ke gore go sa šetšwe gore Sathane o diriša ditlhaselo tše di lebanyago goba tše di sa lemogegego, morero wa gagwe ke o tee—o nyaka go re nola moko, go fokodiša phišego ya rena le go dira gore re tlogele go hlankela Modimo. O se ke wa lebala gore batho ba Modimo ba ntweng ya moya!